Document ID: 32014R0315

ΚΑΝΟΝΙΣΜΌΣ (ΕΕ) αριθ. 315/2014 ΤΟΥ ΣΥΜΒΟΥΛΊΟΥ
της 24ης Μαρτίου 2014
για την τροποποίηση του κανονισμού (ΕΕ) αριθ. 43/2014 όσον αφορά ορισμένα όρια αλιευμάτων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Τα όρια αλιευμάτων για το αμμόχελο στα ενωσιακά ύδατα στις ζώνες ICES IIa, IIIa και IV ορίστηκαν σε μηδενικό επίπεδο στο παράρτημα IA του κανονισμού (ΕΕ) αριθ. 43/2014 του Συμβουλίου (1), εν αναμονή γνωμοδότησης του Διεθνούς Συμβουλίου Εξερεύνησης της Θάλασσας (ICES).
(2)
Η γνωμοδότηση της ICES σχετικά με το εν λόγω απόθεμα γνωστοποιήθηκε στις 21 Φεβρουαρίου 2014 και είναι πλέον δυνατόν να οριστούν TAC για το αμμόχελο στην εν λόγω περιοχή, κατανεμημένα σε επτά περιοχές διαχείρισης ώστε να αποφευχθεί η κατά τόπους εξάντληση των αποθεμάτων.
(3)
Οι αλιευτικές δυνατότητες των ενωσιακών σκαφών στα ύδατα Νορβηγίας και Φερόων Νήσων και των σκαφών Νορβηγίας και Φερόων Νήσων στα ενωσιακά ύδατα, και οι όροι πρόσβασης στους αλιευτικούς πόρους στα εκατέρωθεν ύδατα, αποφασίζονται κάθε χρόνο μετά από διαβουλεύσεις για τα αλιευτικά δικαιώματα σύμφωνα με τις διμερείς αλιευτικές συμφωνίες με τη Νορβηγία (2) και τις Φερόες Νήσους (3), αντιστοίχως. Μέχρι να ολοκληρωθούν οι διαβουλεύσεις αυτές σχετικά με τους διακανονισμούς 2014, ο κανονισμός (ΕΕ) αριθ. 43/2014 καθόρισε προσωρινές αλιευτικές δυνατότητες για ορισμένα αποθέματα του είδους προσφυγάκι. Στις 12 Μαρτίου 2014 οι διαβουλεύσεις αυτές τελείωσαν, περιλαμβανομένων των διαβουλεύσεων για το προσφυγάκι.
(4)
Κατά συνέπεια, πρέπει να τροποποιηθεί αναλόγως το παράρτημα IA του κανονισμού (ΕΕ) αριθ. 43/2014.
(5)
Τα όρια αλιευμάτων που προβλέπονται στον κανονισμό (ΕΕ) αριθ. 43/2014 ισχύουν αντίστοιχα από την 1η Ιανουαρίου 2014. Συνεπώς, οι διατάξεις του παρόντος κανονισμού όσον αφορά τα όρια αλιευμάτων πρέπει να ισχύουν από την εν λόγω ημερομηνία. Αυτή η αναδρομική ισχύς δεν θίγει την αρχή της ασφάλειας δικαίου και την αρχή προστασίας της δικαιολογημένης εμπιστοσύνης, καθώς οι σχετικές αλιευτικές δυνατότητες ορίστηκαν σε μηδενικό επίπεδο βάσει του κανονισμού (ΕΕ) αριθ. 43/2014. Επειδή η τροποποίηση των εν λόγω ορίου αλιευμάτων επηρεάζει τις οικονομικές δραστηριότητες και τον προγραμματισμό της αλιευτικής περιόδου των ενωσιακών σκαφών, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποίηση του κανονισμού (ΕΕ) αριθ. 43/2014
Το παράρτημα IA του κανονισμού (ΕΕ) αριθ. 43/2014 τροποποιείται σύμφωνα με το παράρτημα του παρόντος κανονισμού.
Άρθρο 2
Έναρξη ισχύος και εφαρμογή
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Μαρτίου 2014.

Labels: 11
18
6